ROZHODNUTIE KOMISIE
zo 14. novembra 2006
o finančnom príspevku Spoločenstva na eradikáciu klasického moru ošípaných v Nemecku v roku 2006
[oznámené pod číslom K(2006) 5375]
(Len znenie v nemeckom jazyku je autentické)
(2006/777/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
Rozhodnutím 90/424/EHS sa ustanovujú postupy súvisiace s finančným príspevkom Spoločenstva na špecifické veterinárne opatrenia vrátane mimoriadnych opatrení. Čo sa týka pomoci zameranej na čo najrýchlejšiu eradikáciu klasického moru ošípaných, môže Spoločenstvo finančne prispieť na oprávnené výdavky, ktoré znášajú členské štáty.
(2)
Vyplatenie finančnej podpory Spoločenstva na mimoriadne opatrenia zamerané na boj proti klasickému moru ošípaných podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúce pravidlá financovania zo Spoločenstva, ktoré je určené na mimoriadne opatrenia boja proti určitým ochoreniam zvierat, uvedeným v rozhodnutí Rady 90/424/EHS (2). Toto nariadenie sa uplatňuje na finančné príspevky Spoločenstva poskytnutých členským štátom, pokiaľ ide o definované oprávnené výdavky na opatrenia zamerané na eradikáciu určitých opatrení chorôb v situáciach uvedených v článku 3 ods. 1 rozhodnutia 90/424/EHS.
(3)
V roku 2006 vypukol v Nemecku klasický mor ošípaných. Výskyt tohto ochorenia predstavuje závažné riziko pre populáciu hospodárskych zvierat Spoločenstva.
(4)
Na základe rozhodnutia Komisie 2006/346/ES z 15. mája 2006 o určitých ochranných opatreniach v súvislosti s klasickým morom ošípaných v Nemecku, ktorým sa zrušuje rozhodnutie 2006/274/ES (3), bolo Nemecko povinné uskutočniť určité ochranné opatrenia týkajúce sa klasického moru ošípaných. Tieto opatrenia zahŕňajú preventívne zníženie počtu všetkých chovov ošípaných, ktoré sa nachádzajú v ochrannej zóne potvrdeného ochorenia v mestskej časti Borken v Severnom Porýní - Vestfálsku.
(5)
V tejto súvislosti prijalo Nemecko potrebné mimoriadne opatrenia s cieľom vyhnúť sa šíreniu klasického moru ošípaných.
(6)
12. septembra 2006 predložilo Nemecko finančné informácie potrebné pred poskytnutím finančnej podpory Spoločenstva v súlade s článkom 6 nariadenia (ES) č. 349/2005.
(7)
Nemecko úplne splnilo svoje technické a administratívne povinnosti stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(8)
Vyplatenie finančného príspevku Spoločenstva musí byť podmienené uskutočnením plánovaných činností a poskytnutím všetkých potrebných informácií zo strany orgánov v stanovených termínoch.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Finančný príspevok Spoločenstva sa vypláca Nemecku na výdavky vzniknuté v súvislosti s prijímaním mimoriadnych opatrení na boj proti klasickému moru ošípaných v roku 2006 vrátane opatrení ustanovených v článku 5 ods. 2 rozhodnutia 2006/346/ES.
2. Tento finančný príspevok predstavuje 50 % výdavkov oprávnených na financovanie zo strany Spoločenstva. Vypláca sa v súlade s podmienkami ustanovenými v nariadení (ES) č. 349/2005.
Článok 2
Spôsoby výplaty finančného príspevku
Prvá tranža vo výške 5 000 000 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Nemeckej spolkovej republike.
V Bruseli 14. novembra 2006